Luister: Drie gesoute aktrises is 'Drie Susters' | Maroela Media
Nicole Holm, Margit Meyer-Rödenbeck en Lizz Meiring (Foto: Janie Monsieur/Maroela Media)
Die gesoute aktrise-trio Lizz Meiring, Margit Meyer-Rödenbeck en Nicole Holm werk saam aan die bekende Drie Susters-produksie.
Dié produksie het verlede jaar by die Inniebos Kunstefees afgeskop en daarna ook die pad gevat na Bloemfontein, die Kalfiefees in Hermanus, en die Aardklop Nasionale Kunstefees in Potchefstroom.
Vanjaar is hulle steeds op die verhoog by die Atterbury Teater in Pretoria, die US Woordfees, die Klein Karoo Nasionale Kunstefees, die Oppiwater Kunstefees, Die Boer Teater in Durbanville, én by die 'kunstefees op wiele', Optog.
Drie Susters was nog by al die feeste waar dit opgevoer is, uitverkoop én het boonop onder die topdrie produksies by elke fees geëindig.
"Dis 'n baie intelligente, baie gesofistikeerde en baie unieke chick flick, hoewel ons baie mans in die gehoor sien," het Meiring gesê.
"Ek dink mans hou ook daarvan omdat hulle hul vroue daarin herken. Hulle sê: 'My vrou is soos daardie een', of 'O, nee, daardie een sal my mal maak'," verduidelik Meyer-Rödenbeck.
Holm het gesê die produksie gaan basies oor drie susters met 'n spesifieke interpersoonlike dinamika.
"Op die verhoog lei dit tot baie snaakse maar ook hartverskeurende oomblikke. Ek dink dit kom tog daarop neer dat dit oor drie mense met 'n spesifieke verbintenis gaan," het Holm gesê.
Terwyl die susters die tyd verwyl met kaarte, boeke, cappuccino's en vlymskerp tonge word lewenskeuses uitgepluis en ou koeie uit die sloot gegrawe.
"Christine, oudste sussie, voel 'n bietjie soos 'n ma vir die jonger suster. Sy is 'n beheerslaaf. Sy is 'n onderwyseres en gewoond aan beheer neem, so dit is vir haar baie moeilik om in 'n situasie te wees waaroor sy nie beheer het nie. En eintlik droom sy om vry te wees van hierdie beheer; ek dink dit is eintlik baie vroue se storie," het Meiring gesê.
"Bianca is 'n enkellopende romantikus wat verkies om nie die lelike in die lewe raak te sien nie. Dit beteken ongelukkig dat sy blind deur die lewe gaan en haar kop in die sand druk. Sy wil baie graag aan iets en iemand behoort, asook die gevoel hê dat mense vir haar omgee, en dit is in hierdie familie selde die geval," het Holm oor haar karakter gesê.
Meyer-Rödenbeck het gesê haar karakter kom heelwat harder voor as die ander susters. "Anel is baie streetwise en maak ongelukkig baie verkeerde keuses. Die lewe neem sy loop en gee haar klappe wat sy nie altyd heeltemal verdien nie. Weens haar keuses raak dit al erger, en sy raak al harder en grawe haarself al dieper daarin. Dis eintlik 'n baie hartseer karakter," het sy gesê.
Meiring vier vanjaar haar 35ste jaar in die vermaakbedryf en is ook onlangs deur die KKNK vereer vir haar bydrae tot die kunste. Al drie is welbekend en meen dit is lekker om saam met ander gesoute aktrises 'n verhoog te deel.
"Ons kry ons energie by mekaar, ons voer absoluut van mekaar af. Daar is nie ego's in die pad nie en ons is eerlik met mekaar," het Meiring gesê.
"Ek kan halfdood daar opdaag, en ná 'n halfuur in die twee se geselskap is ek slaggereed," het Holm gesê.
"Veral vir iemand soos ek wat so lank alleen werk met Dowwe Dolla is dit wonderlik, want ons bons van mekaar af. Dit is vir my so 'n luukse, lekker ervaring," het Meyer-Rödenbeck gesê.
Dit is vir haar belangrik om in 'n produksie vir mense waarde vir hul geld en moeite te gee, want "anders gaan teater dood".
Nicole Holm (Foto: Janie Monsieur/Maroela Media)
"Ons besef die geweldige verantwoordelikheid dat mense hul tyd, geld, harte en energie gegee het om daar te wees Hulle het die hond buite gesit, die alarm aangesit en die baba-oppasser gekry. Ma het Pa uit sy kortbroek in 'n paar chino's ingedwing.
"Ons durf nie daarmee mors nie – nooit nie. Want elke keer dat mense 'n teaterervaring het wat vir hulle goed was, wen ons mense vir teater; elke keer dat dit nie gebeur nie, verloor ons hulle. So, ons het 'n geweldige verantwoordelikheid teenoor en respek vir ons gehoor," het Meiring gesê.